Hlina, Alojz, poslanec NR SR (2014-06-26):
Vážená pani predsedajúca, vážené kolegyne, kolegovia, tak je to tu, jeden naozaj zo štátnických zákonov konečne prejde (vyslovené s pobavením). Ambrózia palinolistá sa, to som ani netušil, poviem pravdu, že existuje, ale odteraz viem a budem si to pamätať, že rastlina ambrózia palinolistá bude, teda jej budeme vďačiť svojím spôsobom za to, že sa napravia chyby, ktoré sa tu udiali. Jej, chúďatku, budeme, hej, vďačiť. Takže naozaj jeden zo štátnických zákonov, myslím, že to je druhý. Tu prešli skútre saskárom a mosťákom prejde ambrózia. Ale v tej ambrózii je, čo je dôležité a naozaj je dôležité, a oceňujem, že predkladatelia súhlasili s tým, že to tam minister potajme mohol vložiť. Čudujem sa, že tu není pani Magda Košútová, ako dezignovaná šéfka výboru, aby mohla k tomu prípadne zaujať stanovisko. Je tam potichučky vložené, že naprávajú to, čo spáchali. A som rád, že už dneska myslím druhýkrát, nie, včera som to hovoril, že môžem povedať, že sme dokopali SMER k tomu, že napravuje veci, ktoré spôsobil. Neviem, ktorí si pamätáte, ktorí nie, keď tu doniesol minister životného prostredia zákon, ktorý poškodzuje prírodu v tých ustanoveniach viacerých, ale ja som tu vtedy upozorňovať nie raz, nie dvakrát, kolegovia ma v tom a sme sa spoločne v tom dopĺňali aj z výboru, že robíte zle. Že keď umožňujete rúbať, ako ste to umožnili v tom, v tej novele. Som rád, že ste si uznali chybu a ministerstvo sa vracia, lebo prepašovali do novely tuná kolegov z MOST-u – HÍD, ministerstvo prepašovalo ustanovenia, kde vracia tie pôvodné ustanovenia týkajúce sa spôsobu výrubu drevín. Takže starostovia, ktorých, aj vás zaviedli, lebo vás zaviedli, lebo to tá informácia sa nikde nenašla, že ste údajne s tým súhlasili, tak sa to vracia. Čiže aj pre ľudí treba povedať, vracia sa to tam, kde to bolo pred tou nešťastnou novelou. Čiže je znova potrebný výrub, potrebné povolenie na výrub, znova je potrebné urobiť náhradnú výsadbu, respektíve dať peniaze a obec rozhodne, akým spôsobom bude použité. Tam sa to cizeluje v tomto prípade, že môže byť i prísne vzaté iba na dreviny. Takže pán primátor je určite spokojný, tak ako sú spokojní viacerí primátori, ale tak ako sú hlavne spokojní ľudia, ktorí, čo som ja hovoril, keď to tu ten nešťastný zákon bol, keď chodili okolo stromov dlhé, a ešte si viac pamätali viacgeneračne, kočíkovať, prechádzať sa, behať napríklad, a zrazu už nebolo stromov, nebolo ničoho, lebo sme s jednou vecou nerátali, a tam to aj tak kulantne formuluje ministerstvo, že sa, nedostatky v aplikačnej praxi. No nerátali sme s tým, s čím sme mali rátať, že sme chamtaví. A niektorí sú chamtaví. A proste presne to nastalo, že sa začalo rúbať hlava-nehlava, nezáležalo nikomu a nikomu na ničom. Chcem však upozorniť na jednu vec, trošku ma mrzí, že je tam účinnosť, ak sa nemýlim, od 1. septembra, čo bude signálom, a teraz tým skončím moje vystúpenie, aby sme už prípadne občiansky sa postavili proti tomu, lebo ja cítim, že tí, čo chceli vyrúbať, keď zistia, že už nebudú môcť vyrúbať, tak vyrúbu preventívne. Aj existuje odôvodnená obava, že toho 1. septembra ešte ľahne, ľahne popolom veľa drevín. A naozaj by som chcel apelovať aj na tých, čo chcú rúbať, aj na tých, ktorí to majú, teda ešte záujem o tom, že kde žijú a nie sú ochotní akceptovať, že majú všetko akceptovať, že im ešte záleží na tom, tak, prosím vás, sledujte nedovoľte, čo sa už aj k tomu stromu priviažete, už do toho 1. septembra vydržať musíme. Prosím vás, minimálne v tých pozemkoch alebo na pozemkoch, ktoré patria samospráve, patria štátu, patria verejným organizáciám, minimálne v tom prípade. Tam asi budeme ťahať za kratší koniec, pokiaľ to bude súkromný pozemok. Nech sa páči, nech sa ten vlastník rozhodne, nikomu nemôžme asi uprieť, i keď by som sa niektorým tým konaniam čudoval. Ale minimálne na tejto kategórii pozemkov, keď sa aj k tomu priviažete, prípadne mi zavolajte, prídem tam stáť, stáť s vami. Do toho 1. septembra to ešte musíme udržať. Stojí to za to naozaj a som rád, že sa to vráti. Ono to koniec koncov nebolo bohviečo ani predtým, ale ešte ako-tak to fungovalo. Takže to, že sa vraciame ešte není víťazstvo, to je len malá, malá, malá korekcia toho zlého, čo ste sem doniesli. Som rád, že nemusím dať tlačiť knihu „Muž, ktorý dal rúbať stromy“. Lebo existuje pekná kniha, ktorá sa volá, že „Muž, ktorý dal sadiť stromy“ alebo „Muž, ktorý sadil stromy“, Giono. Je to fantastická kniha, taká tenučká, to zhltnete pri obede, teda nie tú knihu, ale prečítate ju. A stojí za to. A som rád, že ju nemusím dať písať teda v tom garde, čo tu hrozilo, že sme mali ministra životného prostredia, ktorý dal rúbať stromy. To, že sa k tomu takto nepriznali a že tak to prepašovali, no čo už? Ale nevadí. Takže ambrózia palinolistá je od dnešného dňa významnou rastlinou. Ďakujem pekne.